รัฐบาลไทย-ข่าวทำเนียบรัฐบาล-“รมช.สันติ” มั่นใจที่พักอาศัยผู้สูงอายุรามาฯ - ธนารักษ์ตอบโจทย์สังคมสูงวัย เล็งปรับแบบพื้นที่ใช้สอยหนุนผู้มีรายได้น้อยมีที่อยู่อาศัยตามนโยบายรัฐ
วันอังคารที่ 16 พฤศจิกายน 2564
“รมช.สันติ” มั่นใจที่พักอาศัยผู้สูงอายุรามาฯ - ธนารักษ์ตอบโจทย์สังคมสูงวัย เล็งปรับแบบพื้นที่ใช้สอยหนุนผู้มีรายได้น้อยมีที่อยู่อาศัยตามนโยบายรัฐ
“รมช.สันติ” เผยผลขับเคลื่อนโครงการศูนย์ที่พักอาศัยสําหรับผู้สูงอายุแบบครบวงจรรามาฯ - ธนารักษ์ กลุ่มผู้สูงอายุ สนใจจองห้องขนาดใหญ่ เร่งผู้พัฒนา ปรับแบบพื้นที่ รวมยูนิตใหม่ เพื่อเพิ่มพื้นที่การใช้สอย ตอบสนองความต้องการกลุ่มสูงวัย
“รมช.สันติ” เผยผลขับเคลื่อนโครงการศูนย์ที่พักอาศัยสําหรับผู้สูงอายุแบบครบวงจรรามาฯ - ธนารักษ์ กลุ่มผู้สูงอายุ สนใจจองห้องขนาดใหญ่ เร่งผู้พัฒนา ปรับแบบพื้นที่ รวมยูนิตใหม่ เพื่อเพิ่มพื้นที่การใช้สอย ตอบสนองความต้องการกลุ่มสูงวัย พร้อมสั่งกรมธนารักษ์ - ธพส.” เร่งสร้างความเข้าใจแผนพัฒนาโครงการ ด้วยการบริการครบวงจร ทั้งด้านสาธารณสุข สาธารณูปโภค สิ่งอํานวยความสะดวก ดูแลคุณภาพชีวิตผู้พักอยู่อาศัยทั้งระบบ
นายสันติ พร้อมพัฒน์ รัฐมนตรีช่วยว่าการกระทรวงการคลัง เปิดเผยภายหลังการประชุมคณะกรรมการบริหารโครงการศูนย์ที่พักอาศัยสําหรับผู้สูงอายุแบบครบวงจร (senior complex) บนพื้นที่ราชพัสดุ อ.บางพลี จ.สมุทรปราการ ว่า กรมธนารักษ์ กระทรวงการคลัง ได้ร่วมกับคณะแพทยศาสตร์โรงพยาบาลรามาธิบดี มหาวิทยาลัยมหิดล ในการพัฒนา“ที่พักอาศัย ผู้สูงอายุรามา-ธนารักษ์”ซึ่งเป็นการนําพื้นที่ราชพัสดุมาใช้ให้เกิดประโยชน์ ตามนโยบายของพล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ที่ให้ความสําคัญเรื่องการดูแลผู้สูงอายุ โดยเฉพาะข้าราชการชั้นผู้น้อยและประชาชนผู้มีรายได้น้อยได้มีความมั่นคงด้านที่อยู่อาศัย
สําหรับการดําเนิน โครงการศูนย์ที่พักอาศัยสําหรับผู้สูงอายุแบบครบวงจร เพื่อดูแลผู้สูงวัย เป็นโครงการนําร่อง จัดสร้าง "ที่พักอาศัยผู้สูงอายุ รามา-ธนารักษ์" ขณะนี้ยังมีห้องคงเหลือจํานวน 407 ห้อง จากจํานวนห้องทั้งหมด 921 ห้อง หลังจากที่ได้มีการเปิดจองสิทธิไปรอบใหม่แล้วเมื่อวันที่ 17 กรกฎาคม 2564 ถึง วันที่ 1 พฤศจิกายน 2564 ที่ผ่านมา ใน 3 ระดับราคา ตั้งแต่ ระดับราคา 1.82 ล้านบาท มีห้องคงเหลือ จํานวน 60 ห้อง ระดับราคา 1.99 ล้านบาท มีห้องคงเหลือ จํานวน 207 ห้อง ส่วนในระดับราคา 2.10 ล้านบาท จํานวน 23 ห้อง จองเต็มหมดทุกยูนิตแล้ว ซึ่งเป็นที่นิยมสําหรับผู้สูงอายุ และประชาชนที่มีรายได้น้อยที่จองเข้ามาอย่างต่อเนื่อง
โครงการ “ที่พักอาศัย ผู้สูงอายุรามา - ธนารักษ์” ยังมีโรงพยาบาลจักรีนฤบดินทร์ที่อยู่ใกล้เคียงเข้ามามีส่วนสนับสนุนในการ ดูแลด้านสุขอนามัย รักษาพยาบาลให้กับผู้สูงอายุ ซึ่งถือเป็นโครงการนําร่องที่เป็นแบบอย่างให้องค์กร ส่วนราชการ และภาคเอกชน สามารถนํารูปแบบไปปรับใช้ให้เกิดประโยชน์
ดังนั้นการดําเนินโครงการนี้ จึงได้รับการตอบรับเป็นอย่างดี เนื่องจากมีพื้นที่ตั้งโครงการ มีระบบสาธารณูปโภคสิ่งอํานวยความสะดวก ไม่ว่าจะเป็นอยู่ในทําเลปลายสายเส้นรถไฟฟ้าสีเขียว และมีโรงพยาบาลขนาดใหญ่ เชื่อมั่นว่าจะมียอดจองเข้ามาเพิ่มขึ้นอีก ซึ่งทําให้เป็นเมืองต้นแบบ ที่ขับเคลื่อนเศรษฐกิจในพื้นที่ได้ หากมีประชาชนที่ต้องการเพิ่ม กรมธนารักษ์ ยังสามารถจัดสรรที่ดินเพื่อพัฒนาโครงการในลักษณะได้อีก
ปัจจุบันที่ดินราชพัสดุประมาณ 12 ล้านไร่ กระจายอยู่ทั่วภูมิภาค ดังนั้นนโยบายรัฐบาลเล็งเห็นความสําคัญในการนําที่ดินของภาครัฐที่ไม่ได้ใช้ประโยชน์มาสร้างมูลค่าเพิ่มให้กับประชาชน ทั้งการจัดสรรที่ดินเพื่อทํากิน และสร้างเป็นที่อยู่อาศัยเพื่อให้เกิดประโยชน์กับประชาชน นับเป็นการพัฒนาระบบเศรษฐกิจฐานรากจากโครงการพัฒนาอสังหาริมทรัพย์บนที่ราชพัสดุให้มีศักยภาพและยังเป็นโครงการนําร่องในการรองรับการเข้าสู่สังคมผู้สูงอายุของประเทศอีกด้วย
นอกจากนี้มีแผนในการปรับจํานวนยูนิตและขนาดของพื้นที่ใช้สอยให้ตรงกับความต้องการของตลาด ที่ต้องการเข้ามาพักอาศัยในโครงการดังกล่าว โดยได้มอบให้บริษัทสถาปนิกชุมชนและสิ่งแวดล้อม อาศรมศิลป์ จํากัด หารือร่วมกับ บริษัท ธนารักษ์พัฒนาสินทรัพย์ จํากัด (ธพส.) ปรับเปลี่ยนออกแบบห้องพักให้ใหญ่ขึ้น โดยการยุบรวมห้องขนาดเล็ก 2 ห้อง เพื่อให้ได้พื้นที่เป็นห้องขนาดใหญ่ 1 ห้อง ขนาด 45-47 ตารางเมตร ซึ่งจะได้พื้นที่ที่เหมาะสมกับที่ผู้สูงอายุจะได้อยู่สะดวกสบายเพิ่มขึ้น
ขณะเดียวกันได้ ให้ ธพส. เร่งจัดสรรงบประมาณในการดําเนินการก่อสร้างระบบสาธารณูปโภคภายในโครงการ ภายหลังจากการถมดินในพื้นที่ โดยกําหนดจุดสร้างถนนคอนกรีตเข้าในโครงการทั้งถนนเมนหลัก และถนนทางเข้าต่างๆ ปรับภูมิทัศน์ กําหนดจุดสร้างซุ้ม สร้างห้องตัวอย่างในแต่ละระดับราคา เพื่อให้ลูกค้าสามารถเข้าชมโครงการและรับทราบข้อมูลที่ถูกต้อง รวมถึงแผนการให้บริการดูแลสุขภาพแบบครบวงจรผ่านรูปแบบอนิเมชั่นออกมาเพื่อให้ผู้ที่สนใจได้ชมก่อนตัดสินใจและทําการประชาสัมพันธ์โครงการผ่านช่องทางต่างๆ เพิ่มขึ้น ผ่านทาง LINE Official , Facebook และเพิ่มสื่อทีวีโดยใช้สื่อของรัฐนําเสนอความคืบหน้าการก่อสร้าง รูปร่างโครงการ ซึ่งจะสร้างการรับรู้ให้สอดคล้องกับพฤติชกรรมของกลุ่มเป้าหมายมากยิ่งขึ้น
นายสันติ กล่าวว่า สําหรับการพัฒนาพื้นที่ดังกล่าว แบ่งออกเป็นพื้นที่เพื่อใช้ประโยชน์ต่างๆ ประกอบด้วย 3 โซน คือ 1.โซนศูนย์เรียนรู้และพัฒนาสุขภาวะ ผู้สูงอายุแบบครบวงจร และบริบาลผู้ป่วยระยะท้าย (Hospice Zone) 2.พื้นที่สําหรับผู้สูงอายุ ที่ต้องการการพักฟื้น หรือ ฟื้นฟูสุขภาพ (Nursing Home Zone) 3.ศูนย์เรียนรู้และพัฒนาสุขภาวะผู้สูงอายุแบบครบวงจร และบริบาลผู้ป่วยระยะท้ายและพื้นที่พักอาศัยสําหรับผู้สูงอายุ (Senior Housing Zone) ซึ่งหากโครงการดังกล่าวแล้วเสร็จจะเป็นประโยชน์ต่อประเทศชาติและผู้สูงอายุและประชาชนให้ได้รับความเป็นอยู่ที่ดีอย่างมั่นคงและยั่งยืน